Lusansu lwa 12: Wantu Batungidi Nzo ya Nda
MVU miayingi miavioka. Wana Noa bawutidi ulolo wa wana. Oyau mpe bakula yo wuta wana. Ke kolo ko wantu bawokela ova nza.
Mosi muna yau i Nimerode wa mwan’a ntekelo a Noa. Muntu ambi kakala. Wakondanga yo vonda wantu ye bulu. Wayisia se ntinu mu yala wantu akaka. Nzambi kazolanga Nimerode ko.
Muna ntangwa yayina, wantu awonso ndinga mosi kaka bavovanga. Nimerode wazola vo bazinga vamosi muna kubayala. Ng’ozeye e diambu kavanga? Wavovesa nkangu vo batung’e mbanza ye nzo ya nda. Ubatala muna fwaniswa, mu vanga bena e bilikisi.
O Yave kayangalela ntunga a nzo yayi ya nda ko. Edi kazola vo wantu bamwangana yo zingila mwawonso ova ntoto. Kansi, wantu bavovele vo: ‘Ndolo, twayitungil’e mbanza, ye nzo ya nda ilwaka kun’ezulu. Twayivangil’e nkumbu.’ Wantu nkembo a yau kibeni bavavanga ke wa Nzambi ko.
Muna kuma kiaki, Nzambi wayambulwisa ntunga a nzo yayina ya nda. Ng’ozeye mpila kavangila wo? Waswaswanesa ndinga za wantu. Vana vau bayantik’o vova ndinga zaswaswana. Atungi ke bawizananga diaka ko. Ekiaki i kuma mbanz’au yayikilwa vo Babele, disongele vo “mvwanga.”
Wantu bamwangana tuka Babele. Konso buka kia wantu bavovanga ndinga imosi banatana yo kwenda zingila kumosi ku fulu yakaka ova nza.
Etuku 10:1, 8-10; 11:1-9.
Yuvu
- Nimerode nani? O Nzambi aweyi kambadikilanga?
- Ekuma wantu bevangilanga e bilikisi nze una tumwene mu fwaniswa?
- Ekuma Yave kalembi yangalela e ntung’a nzo yayina?
- O Nzambi aweyi kavunzila tunga e nzo yayina ya nda?
- E mbanza aweyi yayikilwanga? Nki i nsasa nkumbu yayi?
- Adieyi bavanga o wantu vava Nzambi kaswaswanesa ndinga zau?
Yuvu yakaka
- Tanga Etuku 10:1, 8-10.
Nkia fu kasonga o Nimerode? Nkia lulukisu dikutuvananga ediadi? (Nga. 3:31)
- Tanga Etuku 11:1-9.
Mu nki’ekani yatungilwa e nzo ya nda? Ekuma ekani diadi ke diasikidila ko? (Etu. 11:4; Nga. 16:18; Yoa. 5:44)
kon_Latn lin_Latn kon_Latn kon_Latn kon_Latn kon_Latn kon_Latn lua_Latn umb_Latn kmb_Latn bem_Latn kon_Latn kon_Latn kon_Latn kon_Latn umb_Latn umb_Latn kmb_Latn umb_Latn kmb_Latn